My huis is in 7de Laan – WOORDSPEL
My huis is in 7de Laan
Ek kyk nie 7de Laan nie, rêrig nie!
Ja, toemaar, dit was altyd my reaksie ook, maar dan begin almal praat oor gisteraand se episode, en voor jy jou kom kry, praat jy saam oor Paula se manewales, Lukas se oulike gesiggie en die nuutste kinkel in die kabel van 'n gemeenskap waar almal mekaar ken, almal van mekaar hou en almal ten minste 3 amptelike tale verstaan!
Dit het my lank gevat om te besef dit is my comic relief vir die dag. En nou kyk ek hierdie ietwat banale, middelklas sepie! En dit laat my lag so net voor die 7 uur nuus waar Riaan Cruywagen ons weer tot in 'n gat van depressie in verpletter.
7de Laan laat my voel dat daar 'n beter, lekkerder wêreld is as die ene waarin ons woon! Een waarin almal mooi slank en fiks is, behalwe Emma as sy pregnant is. En daai kan jy al lank voor die tyd begin sien gaan gebeur, as sy elke dag 'n boek voor haar vasknyp.
In hierdie laan is misdaad blykbaar ook nie 'n faktor nie, want dit is baie maklik om enige tyd by Bruynwaves, Studio 7 of die Club in te stap, selfs Ryno se huis, en nooit word iets gesteel nie! Selfs die Boutique se deure sal oopspring met 'n effense stampie. En as daar wel iets gebeur, kan dit altyd verbind word met Gita. Hoekom niemand dit nog agtergekom het nie gaan my verstand te bowe!
Almal in 'n perfekte wêreld/laan soos hierdie verdien natuurlik ook salarisse wat baie vêr bo die markverwante pogings van hulle maatjies in minder perfekte wêrelde is. Altus sit en drink net heeldag koffie (ek meen, wanneer laas het hy 'n funksie of iets gereël) en tog kan hy elke dag 'n ander uitrusting (hoe belaglik ookal) aanhê, sommer gou 'n duikkursus doen en naweke weggaan, en rondte na rondte koop by O'Malleys vir almal in sy gelukkige groepie. Annelie is 'n waitress, maar ook sy doen die duikkursus en koop haar "toppies" (want dis al wat hulle verkoop) by die boutique. Enigste een wat werklik sukkel is Maria, en sy gaan vir ewig bou aan daai huis met die goue krane in Qwa-Qwa.
Blykbaar kan almal in die perfekte wêreld/laan ook dans, sing, boks en model! Het enigiemand al probeer tel hoeveel sang kompetisies, modeparades of talent shows daar al was? Die mode parades is seker die ergste – die kelners kry nuwe uniforms, hulle model – Felicity ontwerp iets aakligs, hulle model – Paula kom terug, hulle model – Errol kry sy sakgeld, hulle model. Ok, nou seker nie só erg nie!
Owergesetsynde en desnieteenstaande het ons almal nodig om te ontsnap van die daaglikse roetine, waar boutique klere duur is, waitresses swak betaal word en misdaad 'n werklikheid is. Ons wil vir 'n oomblik dink die grootste probleem in die wêreld, is dat hulle nie jou "toppie" in blou sal hê nie, of dat die Deli nie meer Sunrise Surprise Specials sal maak nie. En ons wil lag, hardop!